閑題家池寄王屋張道士
作者：白居易
朝代：唐

paragraphs: 有石白磷磷，有水清潺潺。
有叟頭似雪，婆娑乎其間。
進不趨要路，退不入深山。
深山太濩落，要路多險艱。
不如家池上，樂逸無憂患。
有食適吾口，有酒酡吾顏。
恍惚遊醉鄉，希夷造玄關。
五千言下悟，十二年來閑。
富者我不顧，貴者我不攀。
唯有天壇子，時來一往還。